b"\n_START_ARTICLE_\nSkifergas\n_START_PARAGRAPH_\nSkifergas er naturgas (metan) der ligger nogle kilometer ned i undergrunden i det lag der kaldes alunskifer._NEWLINE_I mods\xc3\xa6tning til mere konventionelle naturgasforekomster, hvor gassen er fanget i en por\xc3\xb8s og permeabel reservoirbjergart, som typisk har en veldefineret udstr\xc3\xa6kning, ligger skifergassen inde i uigennemtr\xc3\xa6ngelige skifersten, som er overlejret af en s\xc3\xa5 kaldt cap rock (typisk lersten). Denne har som regel en underliggende vandkontakt._NEWLINE_For at indvinde skifergas anvendes en gasstimuleringsteknik ved navn Hydraulisk frakturering (ogs\xc3\xa5 kaldet fracking). Ved fracking pumpes store m\xc3\xa6ngder sand og vand blandet med kemikalier ned i alunskiferen, der derved spr\xc3\xa6kker, s\xc3\xa5 metangas frigives og kan f\xc3\xb8res op gennem boringen med returvandet._NEWLINE_I Danmark har det franske olieselskab Total i partnerskab med Nords\xc3\xb8fonden f\xc3\xa5et licens til efterforskning og indvinding af skifergas i et omr\xc3\xa5de af 5.000 km2 i Nordjylland og Nordsj\xc3\xa6lland. Indvinding af skifergas er blevet forbudt i lande som Tyskland, Frankrig, Sydafrika og Bulgarien, pga. dets naturskadelige effekter. De eneste lande, der i 2015 producerede skifergas i kommercielt omfang, er USA, Canada og Kina._NEWLINE_Amerikanske erfaringer viser, at der ved skifergasproduktion ogs\xc3\xa5 udledes metan til atmosf\xc3\xa6ren. Den amerikanske milj\xc3\xb8styrelse sk\xc3\xb8nner, at metanudslippet er op mod 3\xc2\xa0%. Metangas er en langt st\xc3\xa6rkere drivhusgas end CO2.\n_START_SECTION_\nNaturskadelige effekter\n_START_PARAGRAPH_\nVed hydraulisk frakturering i USA har man brugt over 700 forskellige kemikalier, hvoraf mange er giftige, mutagene samt allergi- eller kr\xc3\xa6ftfremkaldende. Det franske olieselskab Total og deres partner Nords\xc3\xb8fonden vil ikke p\xc3\xa5 forh\xc3\xa5nd fort\xc3\xa6lle, hvilke kemikalier de vil bruge. Selvom boringen g\xc3\xa5r flere kilometer ned i undergrunden passerer det kemikaliefyldte vand b\xc3\xa5de p\xc3\xa5 vej ned og p\xc3\xa5 vej op grundvandszonen inde i st\xc3\xa5lforer\xc3\xb8r. I USA sk\xc3\xb8nnes det at 15-25% af alle boringerne er ut\xc3\xa6tte. I USA er metangasforureningen visse steder s\xc3\xa5 alvorlig, at postevandet i hanerne kan ant\xc3\xa6ndes med en lighter. Det har dog siden vist sig at gassen i vandet intet havde med fracking at g\xc3\xb8re, men m\xc3\xa5 v\xc3\xa6re naturligt forekommende metangas. Naturligt forekommende metangas i Danmark er et udbredt f\xc3\xa6nomen specielt i Nordjylland._NEWLINE_Ogs\xc3\xa5 overfladevand, s\xc3\xb8er og \xc3\xa5er kan forurenes, n\xc3\xa5r vandet fra den hydrauliske frakturering vender tilbage til overfladen. I USA har man flere steder opbevaret vandet i \xc3\xa5bne reservoirs, s\xc3\xa5ledes at giftige stoffer har forurenet luft og overfladevand._NEWLINE_Alunskifer indeholder tungmetaller og radioaktive stoffer s\xc3\xa5som uran i s\xc3\xa5 stort omfang, at man i Sverige udvandt uran fra alunskifer i 1960'erne. N\xc3\xa5r vandet kommer return til jordoverfladen, kan det derfor v\xc3\xa6re, at det er s\xc3\xa5 forurenet og radioaktivt, at det skal behandles som farligt eller radioaktivt affald. I USA er der eksempler p\xc3\xa5 borerester, der er 25 gange s\xc3\xa5 radioaktivt som baggrundsstr\xc3\xa5lingen. If\xc3\xb8lge Total og Nords\xc3\xb8fonden skal der til hver hydrauliske frakturering bruges 10-15 millioner liter vand._NEWLINE_Selvom hydraulisk frakturering i sagens natur foreg\xc3\xa5r i undergrunden, forandrer indvindingen det omkringliggende landskab betydeligt. Dette h\xc3\xa6nger prim\xc3\xa6rt sammen med, at m\xc3\xa6ngden af skifergas er relativt lille ved hver boring og indvindingen derfor er afh\xc3\xa6ngig af etableringen af tilsvarende mange boreplatforme. If\xc3\xb8lge Martin Lidegaard forventer man at udf\xc3\xb8re 2-4 boringer pr. km2. Det betyder at det 3.000 km2 store omr\xc3\xa5de i Nordjylland potentielt vil f\xc3\xa5 tusindvis af boreplatforme \xe2\x80\x93 og noget tilsvarende i Nordsj\xc3\xa6lland. Til hvert borehul skal der anl\xc3\xa6gges veje, s\xc3\xa5 lastbiler kan fragte de store m\xc3\xa6ngder kemikalier, vand og sand, der bruges til den hydrauliske frakturering, hen til boreplatformen. Desuden anl\xc3\xa6gges gasledninger i omr\xc3\xa5det, hvori skifergassen transporteres. Ved hver platform rejses boret\xc3\xa5rne. en indvinding af skifergas i Danmakr vil dog ikke blive lavet efter amerikanske foreskrifter, men gjort p\xc3\xa5 samme m\xc3\xa5de som i Nords\xc3\xb8en. S\xc3\xa5 selvom der i undergrunden skal bruges mange boringer vil de blive placeret p\xc3\xa5 parceller og derfra afb\xc3\xb8jet ud til deres m\xc3\xa5lomr\xc3\xa5de i undergrunden. _NEWLINE_Fracking kan udl\xc3\xb8se mindre jordsk\xc3\xa6lv. Sk\xc3\xa6lvene kan ikke m\xc3\xa6rkes i jordoverfladen og ligger fra 1-3 p\xc3\xa5 Richterskalaen, men de er store nok til at \xc3\xb8ge risikoen for gasudslip.\n_START_SECTION_\nSkifergas i Danmark\n_START_PARAGRAPH_\nDet amerikanske energiagentur, EIA, anslog i sommeren 2013, at ressourcerne i den danske undergrund potentielt rummer 906 mia. kubikmeter naturgas. Et nyt estimat er foretaget af USA\xe2\x80\x99s nationale geologiske unders\xc3\xb8gelser, USGS, i december 2013, som med en ny rapport konkluderer, at Danmark kan have omkring 186 milliarder m3 naturgas til r\xc3\xa5dighed til udvinding. Det svarer omtrent til den m\xc3\xa6ngde gas, der er udvundet fra den danske del af Nords\xc3\xb8en over 39 \xc3\xa5r i perioden 1972 til 2011, hvilket potentielt kan betyde hundredvis af milliarder i indt\xc3\xa6gter til den danske stat. USGS anbefaler, at der foretages pr\xc3\xb8veboringer i Danmark for at kvalificere de geologiske data yderligere._NEWLINE_Den danske stat har givet licens til efterforskning to steder i Danmark, henholdsvis i Nordjylland og i Nordsj\xc3\xa6lland. If\xc3\xb8lge Energistyrelsen ses skifergas som et muligt bindeled, der kan sikre dansk forsyningssikkerhed og udfasning af bl.a. kul som energikilde, indtil Danmark har gennemf\xc3\xb8rt en omstilling til vedvarende energi . Det er det franske olieselskab Total, der i samarbejde med det statsligt ejede Nords\xc3\xb8fonden har planer om indivind af skifergas. I Totals eget hjemland, Frankrig, er hydraulisk frakturering derimod blevet forbudt._NEWLINE_Selvom Total if\xc3\xb8lge dem selv har strenge sikkerhedskrav og ikke mener, at der kan g\xc3\xa5 noget galt i indvindingen af skifergas, har de f\xc3\xb8r v\xc3\xa6ret med om uheld. I marts 2012 var en fejlboring p\xc3\xa5 et af Totals gasanl\xc3\xa6g i Nigeria skyld i et s\xc3\xa5 kaldt blow-out, en eksplosiv udledning af metangas, som efterf\xc3\xb8lgende forurenede mange vandforsyningsboringer i omr\xc3\xa5det. Samme m\xc3\xa5ned skete endnu et uheld i Nords\xc3\xb8en, hvor en sky af metangas i flere dage truede med at eksplodere over boreplatformen, og flere hundrede oliearbejdere m\xc3\xa5tte evakueres.\n_START_SECTION_\nModstand mod indvinding\n_START_PARAGRAPH_\nEn r\xc3\xa6kke milj\xc3\xb8organistioner bl.a. Danmarks Naturfredningsforening  og Skifergas Nej Tak  mener, at indvindingen af skifergas kan skade milj\xc3\xb8et, bl.a. fordi der, i forbindelse med fraktureringsprocessen, under stort tryk, sendes store m\xc3\xa6ngder vand blandet med kemikalier ned i undergrunden, i visse tilf\xc3\xa6lde forbi grundvandsdepoterne. Den gr\xc3\xb8nne t\xc3\xa6nketank Concito vurderer, at risikoen for grundvandsforurening som f\xc3\xb8lge af hydraulisk frakturering er begr\xc3\xa6nset i Danmark, da der vil v\xc3\xa6re en afstand p\xc3\xa5 mindst 2,5 kilometer mellem grundvandet og eventuelle fraktureringer, som sker i dybder p\xc3\xa5 ca. 4.000 meter .\n_START_SECTION_\nMarkedsforhold\n_START_PARAGRAPH_\nI 2009 forventede det europ\xc3\xa6iske elmarked at 2015-priserne for el ville v\xc3\xa6re 45 \xc3\xb8re/kWh, og elselskaberne byggede mange kraftv\xc3\xa6rker, is\xc3\xa6r til gas. Men prisen viste sig at blive 17 \xc3\xb8re/kWh, is\xc3\xa6r pga. amerikansk skifergas der pressede markedsprisen p\xc3\xa5 kul. Ogs\xc3\xa5 atomkraft har sv\xc3\xa6rt ved at konkurrere med skifergas. \xc3\x86ndringen i markedsudvikling har betydet store tab i elselskabernes regnskaber. Kun selskaber med beholdninger af udenlandske vindm\xc3\xb8lleparker, is\xc3\xa6r offshore, har overskud."